मेयर का दावा- पूरा शहर तबाह हुआ, अपने घर छोड़कर पैदल ही निकल रहे लोग
Russia-Ukraine Conflict Latest News and Update; रूस और यूक्रेन की सेना बाखमुत शहर में स्ट्रूीट फाइटिंग पर उतर आई है। रूस कई महीनों के संघर्ष के बावजूद यूक्रेन के इस हिस्से पर कब्जा नहीं कर पाया है
रूस और यूक्रेन की सेना बाखमुत शहर में स्ट्रीट फाइटिंग पर उतर आई है। रूस कई महीनों के संघर्ष के बावजूद यूक्रेन के इस हिस्से पर कब्जा नहीं कर पाया है। अब दोनों देशों की सेना ट्रेंच छोड़कर वहां की गलियों में लड़ रही है।
हालात ये हो चुके हैं कि अब वहां के 4 हजार लोग बिना बिजली और पानी के रहने को मजबूर हैं। बाखमुत के मेयर ने दावा किया है कि शहर में कोई ऐसी इमारत नहीं बची है जिसे लड़ाई में नुकसान न हुआ हो। पूरा शहर तबाह हो चुका है।
पिछले 36 घंटों में दो अहम ब्रिज तबाह किए
यूक्रेन की फौज रूस को बाखमुत पर कब्जे से रोकने के लिए सारी कोशिशें कर रही हैं। यूके की मिलिट्री इंटेलिजेंस ने दावा किया है कि यूक्रेनी सैनिकों ने बाखमुत के दो अहम ब्रिज को तबाह कर दिया है। वहीं एसोसिएट प्रेस के मुताबिक बाखमुत के लोग रूस की सेना के डर से पैदल ही शहर को छोड़ना शुरु कर चुके हैं। वो पनाह लेने के लिए देश के दूसरे हिस्सों में जा रहे हैं। बाखमुत से निकलने के लिए यूक्रेन के सैनिक भी उनकी मदद कर रहे हैं।
तस्वीरों में बाखमुत का हाल देखें..
रूस कब्जा नहीं कर पा रहा 
बाखमुत के मेयर ओलेक्जेंडर मरचेंकों ने कहा कि रूस की सेना भले ही शहर तक पहुंच चुकी है। फिर भी कब्जा नहीं कर पाई है। शहर के बाहरी इलाकों के अलावा गलियों में भी लड़ाई शुरू हो चुकी है। उन्होंने कि रूस अब बाखमुत के लोगों का जनसंहार करना चाहता है । वो बिना किसी मकसद के आगे बढ़ रहे हैं। शहर से हर तरह के संपर्क के साधन बर्बाद हो चुके हैं।
बीबीसी की रिपोर्ट के मुताबिक यूक्रेन के कमांडर्स को मानना है कि बाखमुत से रूस को खदेड़ने की कीमत काफी ज्यादा है। इसके लिए काफी खर्च होगा और सैनिकों की जान भी जाएगी।
रूस की प्राइवेट आर्मी ने किया बाखमुत को जीतने का दावा
रूस की प्राइवेट आर्मी वैगनर के चीफ येवगेनी प्रिगोजिन ने कल यानी शनिवार को दावा किया था कि अब बाखमुत पर उनका कब्जा हो चुका है। येवगेनी ने जेलेंस्की को कहा था कि वो अब इस शहर को बचाने की ज्यादा कोशिश न करें। हालांकि यूक्रेन अब भी बेकार हो चुकी सड़कों को रिपेयर कर इस इलाके में अपने ज्यादा से ज्यादा सैनिकों को भेज रहा है।